“የኦሮሞ ሕዝብ ማን እንደዘረፈው፣ ማን እንደበደለው ያውቃል”  አቶ አባይ ፀሃዬ
-የኦሮሞ ህዝብ ማን መሬት እንደዘረፈው ፣ እንደበደለውና የመልካም  አስተዳደር ችግር እንደፈጠረበት የሚያውቅ መሆኑን በሚኒስትር ማዕረግ  የፖሊሲ ጥናትና ምርምር ማዕከል ዋና ዳይሬክተር አቶ አባይ ፀሐዬ  አስታወቁ ።አቶ አባይ ፀሃዬ ከኦሮሚያ ክልል ህውከት ጋር ተያይዞ በተለይ ከሆርን አፌርስ ጋር ባደረጉት ቃለ ምልልስ እንደገለጹት በኦሮሚያ ክልል ከማስተር ፕላኑ ጋር በተያያዘ የተከሰተውን  ህወከትና ግርግር  እንደ መነሻ በመውሰድ በህዝብ ውስጥ ግጭት በመፍጠር አጀንዳውን ወደ ሌላ አቅጣጫ ለማስቀየር የሚፈልጉ ኃይሎች እንዳሉ አመልክተዋል ።ከሰሞኑ የዲያስፖራ ሚዲያ ኔትወርክ ወይም ኦ ኤም ኤን የተባለው የውጭ ሚዲያ  የተቆራረጠ ቅጂ ድምጻቸውን መልቀቁን አስመልክቶ  ሆርን አፍየርስ  ላቀረበላቸው ጥያቄ  አቶ  አባይ  ፀሃዬ ምላሽ  በሠጡበት ወቅት እንደገለጹት  ቀደም ሲል በማስተር ፕላኑ ሰበብ  በኦሮሚያ የተከሰተውን ህውከት ተከትሎ አንዳንድ አካላት በትግራይና ህወሓት ላይ ያነጣጣረ  ዘመቻ በማደረግ አጀንዳውን ለማስቀየር ሲሞክሩ ታይተዋል ብለዋል ።ኦኤምኤን ሚዲያ  በዘገባው  ታህሳስ 20 2008 ዓም  ዕለት በጎንደር ከተማ አቶ አባይ ፀሃዬ እና የመከላከያ ሚኒስቴሩ  አቶ ሲራጅ  የመሩት ስብሰባ  መካሄዱንና  በስብሰባው አቶ አባዱላ ገመዳና አቶ ሙክታር  እንደተገኙ እና አቶ  አባይ  ፀሃዬ  በኦሮሚያ  ከተከሰተው ግርግር ጋር በተያያዘ ተግሳጽ  አስተላለፉ በሚል የተሠራጨው  ዘገባ ፍጹም መሠረተ ቢስ መሆኑን  ህዝብ  በግልጽ ማወቅ  እንዳለበት ተናግረዋል ። አቶ አባይ ጉዳዩን  በሠጡት ምላሽ አምናም ሆነ በዘንድሮ ዓመት አንድም ቀን ጎንደር  ስብሰባ ለመሳተፍ  ሄደው  እንደማያውቁ  በመጠቆም  ሚዲያው ያቀረበው  የኔ ድምጽ  የሌለበት ፤ ሙሉ አረፍተ ነገሩ  የሌለበት ንግግርን በማቅረብ  የፈጠራ ወሬ ለመንዛት እንደተሞከረ  አቶ አባይ ፀሃዬ አክለው  ገልጸዋል ።  የኦሮሚያ -አዲስ አበባ የተቀናጀ የማስተር ፕላንን በማስታከክ ህውከት ለማስነሳት መሠረታዊ ምክንያቶች ምን እንደሆኑ ማብራሪያ የሠጡት  አቶ አባይ ፀሃዬ  እንደገለጹት  ጥቂት በኦሮሚያ ልዩ ዞን አካባቢ የአስተዳደር አካላትና እንዲሁም  ነጋዴዎች የዘረፉት  መሬትና ያፈናቀሉት  የህብረተሰብ ክፍል  ስላለ  ከተጠያቂነት  ለማምለጥ  ጉዳዩን እንደ አጣጋሚ የተጠቀሙበት  በመሆኑን አስረድተዋል  ።በተለይ በአሁኑ ወቅት  መንግሥት  የመልካም አስተዳደር ችግሮችን ከህዝብ ጋር እፈታለሁ  ብሎ ያወጀበት መሆኑን የጠቆሙት  አቶ አባይ  የመልካም አስተዳደር  ችግር  ሊፈታ ከሆነ ሌባው የሚለይበት ፤  ህዝብ ላይ ግፍና በደል  ያደረሰው  የሚጋለጥ  በመሆኑ  ከጉዳዩ ጋር   ተያያዥነት የሌላቸውን ግለሰቦችን በሓሰት መወንጀል በአንዳንድ አካላት ተመርጧል ብለዋል ።